Survivor

„Сървайвър“ (на английски: Survivor; в превод: „оцелял“) е американско риалити шоу, започнало по телевизия CBS през 2000 година с първи сезон в Борнео. В САЩ са произведени повече от 45 сезона.
В България предаването започва своето излъчване през 2006 г. по bTV като са излъчени четири последователни сезона. Впоследствие телевизията реализира пети сезон през 2014 г., а след ново дълго прекъсване форматът е подновен през 2022 г. В различните сезони общо са участвали повече от 100 състезатели.
Обикновено предаването се записва в продължение на няколко седмици на екзотична дестинация, където участниците са в изолация. В българския формат на предаването през годините е имало различни съпътстващи продукции – част от които са епизоди на живо.
Участниците са 16 на брой в класическия вариант, но в последните сезони в САЩ са 18 или 20, а във Фиджи са 19. Състезателите са на самотен остров или на друго отдалечено място с ограничени количества храна и минимални удобства. Разделени са на няколко – най-често две – племена на случаен принцип.
Играта протича в тридневен цикъл, като на всеки 3 дни племената се срещат за 2 състезания и загубилият второто отива на племенен съвет. Първото състезание е за награда – спечелилото племе получава необходими за оцеляването предмети, а в по-късни етапи също и храна или среща с местни обичаи, или дори със свои роднини. Второто състезание е за имунитет, като загубилият го се явява на племенен съвет, на който бива изключен един от съплеменниците. Състезанията са за сръчност и бързина. Племенният съвет се провежда на края на всеки трети ден и на него участниците в племето разказват пред водещия своите впечатления от изминалите дни. В края на съвета чрез тайно гласуване съплеменниците изгонват един от племето, който напуска състезанието. След като по този начин бъдат изгонени известен брой участници – обикновено докато останат 10 души – двете племена се обединяват.
Обединеното племе отново участва в състезания, но вече е на индивидуален принцип, като спечелилият имунитет също се явява с останалите на племенен съвет, но не може да гласува на него. След като съплеменниците останат девет, изгонените не напускат играта, а формират жури, което накрая гласува за победител в играта. Елиминирането продължава, докато останат двама участници в играта. След това журито от седем души провежда таен вот за победител в играта.
Резултатът от гласуването най-често се разкрива след края на излъчването на всички епизоди на Survivor и става, след като всички участници са се върнали в цивилизацията. Победителят печели един милион долара. В осми сезон е даден единственият милион (1 000 000) на човек, който не е спечелил играта, а симпатиите на публиката – Рупърт. Survivor се излъчва най-редовно в САЩ, но има свои серии в Англия, Австралия, Швеция. В българското издание първоначално голямата награда е 250 000 лв.
Първият сезон на българската версия на „Сървайвър“ е заснет на необитаван остров на Карибите извън плажната ивица на Доминиканската република през лятото на 2006 г. от интернационален българо-аржентински екип. Водещ на сезона е Камен Воденичаров и е продуцирано от компанията „Седем-осми“ на Слави Трифонов и екип „Продукция“ на bTV. Епизодите се излъчват всеки делник в праймтайма на телевизията между 20 септември и 11 декември 2006 г.
В този сезон се състезават 16 участници (8 мъже и 8 жени). Голямата наградата за победителя е 250 000 лева и титлата „Последният оцелял“.
Победител в Survivor BG е Нели Иванова.
Вторият сезон на българския Survivor е под името Survivor: Експедиция Робинзон. Изпълнителен продуцент вече е DreamTeam Productions на Евтим Милошев, а водещият е Владимир Карамазов.
Началото на предаването е на 24 септември 2007 г. в 20:00 ч., но на 19 септември, поради огромния интерес, първият епизод е на живо, в който са представени 22 участници. В този сезон има известни участници, като певицата Джина Стоева и Светла Димитрова. Запазва се схемата на излъчване на епизодите. За първи път екипът подготвя и съпътстваща продукция – студиото Survivor Live всеки понеделник от 21:00 ч.
Победител е Георги Костадинов.
Третият сезон носи името Survivor: Островите на перлите. Първоначално е подготвен като Survivor: Империята на маите, но това е променено през януари-февруари месец 2008.
Запазва се напълно екипът, който стои зад реализацията на предаването. Епизодите се заснемат в Панама през лятото на 2008 г., а се излъчват през есенния телевизионен сезон.
Победителят е Николай Мартинов, който печели награда от 250 000 лева.
Четвъртият сезон на българския Survivor е кръстен Survivor: Завладяването на Азия – Филипини. До ден 20 шоуто се води от продуцента Евтим Милошев, а по-късно титуляр остава актьорът Владимир Карамазов.
В сезона участват рекорден брой за родното издание участници – 24. Епизодите се заснемат през лятото на 2009 г., а се излъчват от понеделник до четвъртък в 21:00 ч.
На 30 май 2009 по време на снимките на един от епизодите участникът Нончо Воденичаров, кмет на община Раднево умира от инфаркт. Това се случва по време на награждаване след едно от състезанията в предаването. Участниците били щателно прегледани от лекарския екип на шоуто и всички, включително и Воденичаров, показали добро здравословно състояние. Близките му съобщават, че причината за смъртта му е масиран инфаркт. Главният изпълнителен директор на bTV Вики Политова обявява в интервю за в. „24 часа“, че камерите са заснели моментът на смъртта, но това няма да бъде излъчено по телевизията. След фаталния инцидент целия екип има два дни почивка, впоследствие работата продължава.
Победителят в този сезон е Георги Кехайов. Той е и последният носител на титлата „Последният оцелял“, който печели награда от четвърт милион лева.
На 16 октомври 2013 г. bTV обяви официално, че подновява риалити предаването със сезон 5. Снимките на новия сезон се провеждат в Камбоджа през февруари 2014 г., а излъчването на епизодите започва на 15 септември същата година, от понеделник до четвъртък от 21:30 ч. През този сезон „Сървайвър: Камбоджа – Студио“ с водещ Христина Апостолова се излъчва всяка събота преди централната емисия на bTV Новините.
Мотото на Survivor: Камбоджа е „Ветерани срещу новобранци“, защото сред участниците има 11 души от предишни сезони на предаването у нас, както и 12 напълно нови участници.
Има и промяна във формата – след изгонване на племенен съвет на всеки участник му се дава втори шанс да се завърне в играта. Всеки изгонен на племенен съвет отива на Острова на прокудените, където се провежда дуел, като всеки оцелял в него се приближава до възможността за завръщане отново в играта при обединяването на племената на 25-ия ден от началото на играта. Един от участниците – Росен Вангелов започва играта си в предаването от ден първи на Островът на прокудените, без да има досег с племената.
Победител е Ваня Джаферович, който получава наградата от 100 000 лева.
Осем години след последния сезон – на 15 април 2021 година bTV обявява, кастинг за нов сезон на приключенското реалити. Снимките се провеждат през лятото на същата година във Филипините, а епизодите се излъчват от 21 февруари 2022 г., от понеделник до сряда в 21:00 ч.
Шестият сезон Survivor: Скритият идол е най-краткият реализиран в България – участниците са в изолация само 43 дни, а епизодите са 30. Владимир Карамазов отново е водещ на формата, а победителят в последния сезон Ваня Джаферович става водещ на съпътстващата онлайн продукция Survivor зад кадър. Зад реализацията на сезона стои екипът на bTV с продуцент Ангелина Белчева, както и DreamTeam Group на Евтим Милошев, който е част от предаването още от първия сезон.
Победител е Зоран Петровски, който печели 150 000 лева.
На 30 септември 2022 г. е обявен кастингът за нов сезон на „Сървайвър“ по bTV – Survivor: В непознати води. Макар първоначално да е обявен с това име, преди старта в ефир сезонът вече носи името само Survivor 7.
Седмият сезон на предаването въвежда нов начин на реализация – чрез силно скъсено отстояние между периода на заснемане и излъчване на епизодите, а зрителите имат възможност да определят развоя на събитията във формата като гласуват кой да напусне предаването. След 12-ия епизод и елиминирането на общо четирима участници по този метод е обявено, че предаването навлиза в нов етап, при който състезателите ще отпадат след дуели между номинираните на племенен съвет.
За първи път в българското издание на „Сървайвър“ участва цяло племе от популярни личности, които – като отбор „Известни“ – се борят срещу избраните чрез кастинг участници, обединени в племето „Войни“. Десетте популярни лица са обявени на 22 януари 2023 г. Имената на останалите участници стават ясни седмица по-късно. В същия ден bTV обявява, че играчите ще се състезават в Доминикана 90 дни и така седмият сезон ще бъде най-дългият сезон на риалити предаването у нас досега. Наградата за победителя е 150 000 лева. Впоследствие по време на излъчването 90-те дни са променени на 70.
През този сезон „Сървайвър“ има и нов водещ. Това е победителят от Survivor: Камбоджа и вече част от екипа на предаването от шестия сезон – Ваня Джаферович.
Продуцент на сезона е екипът на международната компания Acun Medya. Победител е футболистът Благой Георгиев, който печели 150 000 лева и титлата „последният оцелял“.